Γειά σας. Με λένε Σοφία και θέλω να σας μιλήσω για τη μεταγλωσσική κώφωση.
Όταν κάποιος γεννιέται και ακούει κανονικά χωρίς κανένα πρόβλημα, μαθαίνει και να μιλάει.
Μέχρι τα τριών ετών, ένα μωρό έχει μάθει να μιλάει πολύ καλά.
Εάν λοιπόν κάποιος χάσει την ακοή του όταν είναι 3-4 ετών ή περισσότερο, σημαίνει ότι μιλάει κανονικά πλέον.
Αυτό λέγεται μεταγλωσσική κώφωση.
Οι μεταγλωσσικά κωφοί είναι άτομα που μιλάνε σχεδόν φυσιολογικά.
Βέβαια με τα χρόνια επειδή δεν ακούνε τη φωνή τους, δεν μπορούν να τη ρυθμίσουν σωστά,
όπως ο υπόλοιπος κόσμος, γι' αυτό έχουν μια παράξενη χροιά στην ομιλία τους.
Οι μεταγλωσσικά κωφοί, πηγαίνουν σε κανονικά σχολεία, όπου επικοινωνούν με τα άλωςλα παιδιά διαβάζοντας τα χείλη τους,
Οι περισσότεροι από αυτούς δεν γνωρίζουν καθόλου τη νοηματική γλώσσα, καθώς δεν τους χρειάζεται στην επικοινωνία τους.
Ο αριθμός των μεταγλωσσικά κωφών στην Ελλάδα σήμερα είναι άγνωστος, καθώς δεν έχει γίνει καμία καταγραφή τους.
Τα σωματεία των κωφών απευθύνονται μόνο σε όσους γνωρίζουν τη νοηματική γλώσσα,
και πρακτικά οι μεταγλωσσικά κουφοί δεν καλύπτονται ως προς τις ανάγκες τους από κανένα σωματείο ή άλλο επίσημο φορέα.
Καθώς ο κόσμος δεν γνωρίζει για τη μεταγλωσσική κώφωση διαρκώς παραξενεύεται όταν συναντά έναν κουφό που μιλάει
και εμφανίζει έντονη αμφισβήτηση, θεωρώντας πως ο άνθρωπος που έχει απέναντί του «δεν μπορεί» να είναι κουφός αφού μιλάει!
Ετσι, οι μεταγλωσσικά κωφοί είναι άνθρωποι διπλά αποκλεισμένοι γιατί από τη μια,
οι ακούοντες δυσκολεύονται να τους αποδεκτούν στην παρέα τους, γιατί δεν ξέρουν πώς να επικοινωνήσουν μαζί τους.
Από την άλλοι οι κωφοί που επικοινωνούν μόνο με τη νοηματική θεωρούν πως μόνο αυτοί είναι «πραγματικά κωφοί»
και θεωρούν πως οι μεταγλωσσικά κωφοί «θα έπρεπε» να μάθουν τη νοηματική γλώσσα
και να σταματήσουν να επικοινωνούν με το μόνο τρόπο που έμαθαν ως παιδιά, δηλαδή με το στόμα!
Για τους μεταγλωσσικά κουφούς η παρουσία διερμηνέα δεν έχει κανένα νόημα, διότι δεν γνωρίζουν τη νοηματική γλώσσα.
Εκείνοι θέλουν άλλα πράγματα: Στον προφορικό λόγο θέλουν ο ομιλητής να μιλάει λίγο πιο αργά και καθαρά από το συνηθισμένο.
Θέλουν να υπάρχει καλός φωτισμός στον χώρο ώστε να διαβάσουν τα χείλη του. Θέλουν όπου είναι δυνατόν οι
ομιλίες να δίνονται γραπτώς – για παράδειγμα στα συνέδρια, στις παρουσιάσεις, στις διαλέξεις, ακόμα και στο θέατρο
Υπάρχει πλέον η δυνατότητα να δίνεται το κείμενο γραμμένο πολύ εύκολα, αφού όλα γράφονται στον υπολογιστή και τυπώνονται με το πάτημα ενός κουμπιού.
Εδώ κι ένα χρόνο, οι μεταγλωσσικά κωφοί έχουν πλέον οργανωθεί μόνοι τους σε μια ομάδα στο facebook που ονομάζεται Κουφοχωριό.
Η ομάδα αυτή δεν αποκλείει τη συμμετοχή προγλωσσικών κωφών, ενώ ενθαρρύνει τη συμμετοχή ατόμων με κοχλιακά εμφυτέυματα.
Τα κοχλιακά εμφυτεύματα είναι ακουστικές συσκευές που μπαίνουν με εγχείρηση.
Τα παιδιά που έχουν κοχλιακά εμφυτεύματα από μικρή ηλικία είναι πολύ
πιθανόν να έχουν αναπτύξει τον λόγο και την ομιλία και να μιλούν ακριβώς όπως και οι μεταγλωσσικά κωφοί (συχνά μιλούν ακόμα και στο τηλέφωνο).
Είναι καιρός πια ο κόσμος να μάθει και για τη μεταγλωσσική κώφωση και για την αλματώδη εξέλιξη των κοχλιακών εμφυτευμάτων.
Το πρόσωπο της κώφωσης στον 21ο αιώνα αλλάζει, και διαφέρει πολύ από τα στερεότυπα που έχουμε στο μυαλό μας.
Με λένε Σοφία, είμαι 39 ετών, είμαι γιατρός κυτταρολόγος και συγγραφέας και είμαι μεταγλωσσικά κουφή από μικρή ηλικία.
Το 2010 έγραψα το βιβλίο «Κουφός είσαι ρε; Δεν ακούς» από τις εκδόσεις ΚΨΜ , όπου μιλάω για τα βιώματά μου σε σχέση με τη μεταγλωσσική κώφωση.
Το 2011 δημιούργησα στο facebook την ομάδα Κουφοχωριό για τους λόγους που ανέφερα παραπάνω και πριν από λίγο καιρό και το ομώνυμο φόρουμ.
Γράψτε στο google «Κουφοχωριό» και ελάτε να μας βρείτε για να μάθετε περισσότερα για τη μεταγλωσσική κώφωση,
αλλά και για τις εξελίξεις μέσω των κοχλιακών εμφυτευμάτων και των τεχνολογικών βοηθημάτων.
Μέσα από το Διαδίκτυο και την ιατρική εξέλιξη μπορούμε κι εμείς οι κουφοί να επικοινωνούμε αποτελεσματικά χωρίς μεσάζοντες.
Κώφωση δεν σημαίνει απομόνωση, όπως παλιά. Ελάτε να μας βρείτε για να μάθετε τι σημαίνει κώφωση στον 21ο αιώνα.
Σαε ευχαριστώ πολύ.